चूंकि जगत नया नया आया था, सबसे छोटा था अतः सुबह साढे आठ तक आकर सब्‍बरवाल साहब के घर से चाबी लेकर दुकान खोलना उसकी जिम्‍मेदारी हो गई थी, सब्‍बरवाल साहब दुकान के पिछले हिस्‍से में ही रहते थे अच्‍छा खासा मकान था आगे ठीक होने के लिये आई गाड़ियों को खडा करने के लिये पर्याप्‍त स्‍थान था । रात में गाडियां वहीं खडी होती थी । जगत सुबह आकर वर्कशाप में झाडू लगाता, सारे औजार मेज पर और स्‍टेण्‍ड पर लगाता, धोने वाले पानी के टैंक को भरता, कुर्सी वगैरह ठीक करता, हवा भरने के चैम्‍बर को चलाता । और भी सारे काम वह बडे मिस्‍त्री के आने से पहले ही कर लेता । बडे मिस्‍त्री ने देखा कि लड़का मेहनती है तो अक्‍सर वह उसे अपने साथ लगा लेते । गल्‍ती करने पर कहते.....जग्‍गी आदमी बन जा.... काम क्‍या मेरी उम्र में सीखेगा । धीरे धीरे जगत को कारबोरेटर साफ करना, चैम्‍बर खोलना, 5-6, 8-10,10-12 की चाबी पहचानना । पहिये खोलना, पंक्‍चर लगाना आ गया । काम करते करते अब जगत को एक माह हो गया था । बडे मिस्‍त्री उसके स्‍वभाव तथा काम की लगन से बडे खुश थे । अब उनकी जुबान पर जग्‍गी का नाम ही रहता, बाकी के मेकेनिक गौण हो चुके थे । अब बडे मिस्‍त्री साहब उसे जग्‍गी बेटा बुलाने लगे थे, सब्‍बरवाल साहब को न जाने क्‍यों यह लड़का शुरू से ही पसन्‍द आ गया था । जगत अब सब्‍बरवाल साहब के भी छोटे मोटे काम करने लगा ।